b"\n_START_ARTICLE_\nEinsteinove ena\xc4\x8dbe polja\n_START_PARAGRAPH_\nEinsteinove ena\xc4\x8dbe polja so mno\xc5\xbeica desetih ena\xc4\x8db v Einsteinovi splo\xc5\xa1ni teoriji relativnosti s katerimi je opisana osnovna sila gravitacija kot ukrivljenost prostor-\xc4\x8dasa, ki jo povzro\xc4\x8data snov in energija. Ena\xc4\x8dbe je Einstein prvi\xc4\x8d objavil leta 1915 v obliki tenzorske ena\xc4\x8dbe in se zaradi tega imenujejo tudi Einsteinove ena\xc4\x8dbe ali kar Einsteinova ena\xc4\x8dba. Po navadi pa za Einsteinovo ena\xc4\x8dbo imenujejo zvezo med maso in energijo E = mc\xc2\xb2. Ena\xc4\x8dbe je v istem \xc4\x8dasu izpeljal tudi David Hilbert in jih v\xc4\x8dasih imenujejo Einstein-Hilbertove ena\xc4\x8dbe polja. Hilbert se je delno zgledoval po Einsteinovem pristopu. Po letu 1997 so, kakor je poro\xc4\x8dal Shapiro, tudi videli po Hilbertovih zapiskih, da je Hilbert ra\xc4\x8dunal druga\xc4\x8de in v druga\xc4\x8dnem smislu, tako, da je ena\xc4\x8dba v celoti Einsteinovo izvirno delo, kar ve\xc4\x8dina priznava._NEWLINE_Ena\xc4\x8dbe so tenzorske. Ena\xc4\x8dijo ukrivljenost prostor-\xc4\x8dasa, izra\xc5\xbeeno prek Einsteinovega tenzorja, z energijo in gibalno koli\xc4\x8dino, ki ju dolo\xc4\x8da napetostni tenzor._NEWLINE_Ker so Einsteinove ena\xc4\x8dbe polja najbolj to\xc4\x8dne ena\xc4\x8dbe polja za gravitacijo, se pogosto uporabljajo za dolo\xc4\x8devanje ukrivljenosti prostor-\xc4\x8dasa, ki nastane zaradi prisotnosti mase in energije. Dolo\xc4\x8dajo metri\xc4\x8dni tenzor prostor-\xc4\x8dasa za dano porazdelitev energijske napetosti v njem. Zaradi povezave med metri\xc4\x8dnim tenzorjem in Einsteinovim tenzorjem, so tedaj ena\xc4\x8dbe sklopljene, nelinearne diferencialne ena\xc4\x8dbe.\n_START_SECTION_\nNelinearnost ena\xc4\x8db polja\n_START_PARAGRAPH_\nNelinearnost Einsteinovih ena\xc4\x8db polja lo\xc4\x8duje splo\xc5\xa1no teorijo relativnosti od drugih osnovnih fizikalnih teorij. Maxwellove ena\xc4\x8dbe v elektriki in magnetizmu so linearne v elektri\xc4\x8dnih in magnetnih poljih. Drug zgled je Schr\xc3\xb6dingerjeva ena\xc4\x8dba v kvantni mehaniki, ki je kot valovna funkcija linearna.\n_START_SECTION_\nNa\xc4\x8delo korespondence\n_START_PARAGRAPH_\nEisteinove ena\xc4\x8dbe polja dajo splo\xc5\xa1ni gravitacijski zakon v pribli\xc5\xbeku s \xc5\xa1ibkim poljem in po\xc4\x8dasnim gibanjem. Tudi konstanta \xce\xba', ki se pojavlja v ena\xc4\x8dbah, je temu primerno tako izbrana."